મારી પરિણીત નવી મૈત્રિણીનું ખરું નામ કંઈક બીજું હતું તેની મને થોડો સમય પહેલાં ખબર પડી. આપણે તેને પારમિતાના નામે ઓળખીશું. લગ્ન પહેલાંનું તેનું નામ લતા હતું. તેના લગ્ન પ્રેમલગ્ન જ કહી શકાય કારણ કે બન્નેએ એકબીજાને મળી-જાણીને પરણવાનું નક્કી કર્યું હતું. એનો પતિ આધુનિક-સ્વતંત્ર વિચારો ધરાવતી યુવતી, પત્ની તરીકે અપેક્ષા રાખી રહ્યો હતો. એ વાતની ચોખવટ લગ્ન પહેલા જ થઈ ગઈ હતી. એટલે સંગીત શીખતી અને ભણેલીગણેલી લતાને લાગ્યું કે તેને સપનાનો રાજકુમાર મળી ગયો. સગાઈ થયા બાદ તરત જ એના થનારા પતિએ કહ્યું કે તે એનું નામ બદલી નાખવા માગે છે. લતાએ થોડો વિરોધ પણ કર્યો પણ વાત જ પ્રેમમાં લપેટીને કહેવાઈ હતી કે લતાને થયું કે શેક્સપિઅરે કહ્યું છે ને વોટ ઈઝ ઈન ધ નેમ...શું ફરક પડે છે નામ બદલવાથી અને તેને લાગ્યું કે તે એના પતિના પ્રેમમાં છે એટલે પ્રેમ માટે સરનેમ સાથે નામ પણ બદલી નાખીએ.